Rádio KIKS

Rádio KIKS je od 90. rokov regionálne rádio so sídlom v Košiciach.

História 
Dejiny pôvodného Rádia KIKS sa začali písať v prvej polovici 90-tych rokov. V decembri 1993 sa slovenským éterom začal šíriť signál rádia, ktoré vysielalo z Michaloviec. Vysielanie rádia Kiks sa v éteri prvýkrát objavilo na Mikuláša, presne 6. decembra 1993, kedy začalo vysielať zo štúdia v Michalovciach, ako súkromná lokálna rozhlasová stanica na „historickej“ frekvencii 103,3 z vrchu Hôrka, vzdialeného 8 km severozápadne od mesta Michalovce. Signál pokrýval okolie v okruhu 30-50 km. Prvé vysielacie štúdio a sídlo spoločnosti boli na ulici Sama Chalupku č. 20, v budove bývalej hematológie michalovskej nemocnice. Kedysi miesto, kde sa rádio vysielalo, no dnes svojím vzhľadom ani zďaleka nepripomína nielen vysielacie štúdio, ale ani nemocnicu. Vtedy išlo o najvýchodnejšie položené rozhlasové štúdio a FM vysielač na Slovensku. Rádio KIKS začínalo ako 28-členný kolektív, patrilo medzi prvé rozhlasové stanice, ktoré začali na Slovensku vysielať. Rozširovanie pokrytia pokračovalo o rok neskôr, keď v októbri 1994 rádio KIKS „zavítalo“ do metropoly východného Slovenska prostredníctvom druhej frekvencie 104,5 MHz, ktorá sa šírila zo stožiara umiestneného na streche Fakultnej nemocnice na Triede SNP v Košiciach. V druhej polovici 90-tých rokov sa rádio presťahovalo do Košíc na ulicu Masarykova (budova Jumbo Centra).

Z míľnikov histórie 90-tých rokov Rádia KIKS:
 december 1993 - začiatok vysielania na kmitočte 103,3 MHz v štúdiu Michalovce
 október 1994 - uvedenie do prevádzky vysielača Košice 104,5 MHz
 február 1995 - uvedenie do prevádzky vysielača Prešov 104,1 MHz
 september 1996 - presun rádia do Košíc - vysielacie štúdio v budove Jumbo centra na Masarykovej
 2. júl 1997 - uvedenie do prevádzky vysielača 104,2 MHz rekreačná oblasť Domaša
 december 1997 - vysielač ŠARIŠ 90,8 MHz a vysielač SNINA 95,9 MHz v prevádzke

Vysielanie rádia KIKS ako FM rozhlasovej stanice bolo ukončené 31.10.2005. Deň nato, 01.11.2005, bolo Rádio KIKS premenované na Rádio Kiss.

Frekvencie rádia KIKS v 90-tych rokoch 
 103,3 Michalovce
 104,5 Košice
 104,1 Prešov
 104,2 Domaša
 95,9 Snina
 90,8 Šariš

Súčasnosť 
Rádio KIKS opäť spustilo svoje vysielanie 30. marca 2019 prostredníctvom internetu a je zamerané na hity, ktoré sa hrávali v rokoch 1980-2005 a po dlhých rokoch opäť oslovilo „starých“ poslucháčov, ale i mladšiu generáciu. Zmenil sa spôsob vysielania a aktuálne šíri signál ako internetový stream do celého sveta. Poslucháčov sa snaží osloviť nielen prostredníctvom vysielania, ale aj sociálnych sietí. Interakcia a spojenie s poslucháčmi je základný pilier živého vysielania rádia KIKS. Kým v minulosti to boli iba telefonáty a klasická listová pošta, dnes sú možnosti ďaleko väčšie.

Programová štruktúra - moderované relácie 

 Hracia skrinka - hodinový koncert na želanie našich poslucháčov. Kontaktná relácia, ktorej playlist tvoria poslucháči prostredníctvom live telefonátov do štúdia a prostredníctvom sociálnych sietí. Vysielaná denne od 19:00. Moderuje Alex.
 Party Time - dvojhodinvá relácia nadväzujúca na pôvodnú reláciu rádia - KIKS FÓR - dve hodiny párty muziky a vtipov od našich poslucháčov. Premiéra relácie vysielaná naživo každú sobotu od 19:00. Moderuje Marcel.
 Víkend Štartér s Alexom - piatková večerná live radio show so začiatkom od 19:00. Live mixovaná hudba, telefonáty a rozhovory s poslucháčmi, ale aj zaujímaví hostia.
 Zvončeky - dvojhodinovka českej a slovenskej hudby. Premiéra každý piatok o 17:00. Moderuje Martin.
 Noční jazdci s Lenkou -  sobota večer od 21:00, dve hodiny naživo s Lenkou a inou hudbou, než hrá rádio v denných playlistoch.
 80s Noční jazdci s Alexom  - nedeľný jednosmerný výlet do zabudnutej hudby 80-tych rokov. Nielen hudba, ale aj rozprávanie o hudbe z 80s.

Programová štruktúra - nemoderované relácie 

 Nočný KIKS - nočný playlist pohodovej hudby pre tých, ktorí nechcú, alebo nemôžu spať
 1994 Hits & more - hodinový nonstop set hudby z roku 1994, prevažne Eurodance a Europop
 Italo Disco Mix - hodina Italo-Disco hudby z 80-tych rokov
 Obedníček - k obedu alebo obedňajšej sieste hodina pohodovej a pomalšej hudby z 80s a 90s
 Big 12" - 90s - archívny výber z veľkých 12" platní z rokov 1990 až 1999
 Big 12" - 80s - to najlepšie z veľkých vinylov z rokov najúžasnejšej hudobnej dekády 20. storočia
 Party Mix - hodinový výber z playlistov relácie Party Time

Moderátori 
V súčasnosti sa na živom vysielaní podieľajú piati moderátori a hudobný dramaturg žijúci nielen na Slovensku, ale aj vo Veľkej Británii:

 Marcel Boháč (UK)
 Stano "STENLY" Šedivý (hudobný dramaturg)
 Miro "ALEX" Alexovič
 Martin Šadera
 Lenka Ocilková
 Lucia Briers (UK)

Externé odkazy 
 Rádio KIKS 
 Online stream rádia KIKS
 Zoznam rozhlasových staníc na Slovensku

Slovenské internetové rádia
Kultúra v Košiciach
Vzniklo v 2019